Nog ‘n oorwinning vir die iSimangaliso-vleiland | News24
Nog ‘n oorwinning vir die iSimangaliso-vleiland
Die terrein in die iSimangaliso-vleiland waar onwettige bouwerk ingevolge ‘n hof-uitspraak verbied is. Foto: verskaf
IN nog ‘n positiewe verwikkeling vir die iSimangaliso-vleiland in Noord­-KwaZulu-Natal, het die Hooggeregshof in Pietermaritzburg ‘n eiendomsgroep en twee kopers op die oewers van die park se Mgoboseleni-meer by Sodwanabaai gelas om pad te gee.
Hulle het aangehou met vakansiehuis-boubedrywighede ten spyte daarvan dat hulle vroeër gelas is om die ontwikkeling te staak, en moet teen 31 Desember van die terrein af wees. In wat beskou word as ‘n mylpaal- besluit het regter Regter Dhaya Pillay het hulle ook gelas om die gebied te rehabiliteer. Barbara Cole van “Independent Online” berig die regter se uitspraak was in die guns van die iSimangaliso-vleilandowerheid en KZN se Luk vir Ekonomiese Ontwikkeling, Toerisme en Omgewingsake, teen ‘n konsortium wat bestaan uit die Feasey-eiendomsgroep, Matayo Trading, Vusisiwe Technical Operations, Geoffrey Clifford Little en twee kopers, Don Chandler en Johan Viljoen.
iSimangaliso se hoof-uitvoerende beampte, Andrew Zaloumis, het gesê die uitspraak bevestig dat die Wêreld-erfenisgebied en bestuurder van die nasionale park gesag en jurisdiksie het in buffersones om die park. “Dit is ‘n groot oorwinning vir die omgewing.” ‘n Buffersone val buite die geproklameerde grens van ‘n park, maar is ‘n bykomende strook beskerming vir belangrike komponente van biodiversiteit. iSimangaliso was die eerste wêreld-erfenisgebied wat ‘n buffersone gevestig het kort nadat dit in 1999 deur Unesco gelys is.
“Hierdie beskermings-aksie is ‘n noodsaaklike stap deur iSimangaliso om sy verpligtinge teenoor Unesco en die mense van Suid-Afrika na te kom ter beskerming van sy ‘wêreld-juweel’,” het Zaloumis gesê.
Die Feasy-eiendomsgroep het beplan om 512 vakansiehuise op die oewer van die Mgoboseleni-meer te bou. Sowel die meer as die omliggende ongerepte wildernes is integrale dele van die wêreld-erfenisgebied, en die Mgoboseleni Estuary is ‘n uiters belangrike kweek- en teel-area vir estuaries-afhanklike marine spesies.
Krokodille en seekoeie gaan ook soontoe om aan te teel, en die park is die tuiste vir 467 bedreigde spesies. iSimangaliso het met die eiendomsgroep gekommunikeer sedert 2010, toe die ontwikkeling voorgestel is. Hulle is ge-adviseer dat hulle eers die nodige toestemming moes kry, wat ‘n omgewing-impakstudie ingesluit het. Hulle het iSimangaliso se insette egter geïgnoreer en voortgegaan om erwe aan die publiek te verkoop. Later, in 2014, het twee kopers met bouwerk begin. Die maatskappy en kopers het kennis gekry dat hulle die ontwikkeling moet staak, maar het hulle nie daaraan gesteur nie, en iSimangaliso het in Desember 2014 met ‘n regsaak begin.
Tussentydse bevele is uitgereik en in Maart en Desember, sowel as in Maart vanjaar, is bevestig dat geen verdere ontwikkeling of verkope mag plaasvind nie. Die saak is gefinaliseer toe die regter haar beslissing gegee, en die ontwikkelaars beveel het om die regskoste van die iSimangaliso-vleilandpark te betaal. Zaloumis sê ongemagtigde ontwikkelings in en om die park is ‘n groot risiko vir die hele park en sy status as wêreld-erfenisgebied.
“Die aksies van een onwettige ontwikkelaar is onberekenbaar. Dit is die dun kant van die wig. Die kumulatiewe impak plaas die park se status as wêreld-erfenisgebied in ernstige gevaar.”
Hy het bygevoeg die regsaksie was nie gemik om die regte van mense wat geskiedkundige en legitieme regte het weg te neem nie, maar “om mense te verwyder wat ander se regte onwettig aan hulself wil toeken”.
- Independent Online.